智果寺拜東坡參寥遺像次韻
作者：連文鳳
朝代：宋

paragraphs: 吾愛參寥子，遺偈寄真跡。
像貌儼如生，鈎畫宛若昔。
讀此一代文，令人百慮釋。
又愛東坡老，仙才逈飄逸。
吟哦月露章，飛奮風雨筆。
古寺遺清風，殘碑卧白日。
我來拜祠下，怡然若私覿。
和之詩與禪，詩禪機籟寂。
相對兩忘言，終朝不獲一。
徘徊走風廊，舂容坐苔石。
於心適有契，所得不患失。
禪空詩亦空，觀空莫觀色。
寥寥百載下，無此二騷客。
買酒爲招魂，欲招不可得。